Есэпым драгъэхьэх
Есэпым ди гъащIэм щиIыгъ увыпIэр, ар щIэныгъэ лъабжьэ зыхуэхъу къэхутэныгъэщIэхэр зыхуэдэмрэ зыхуэдизымрэ, сабийхэм я акъылым зегъэужьынымкIэ есэпым мыхьэнэ ин зэриIэр — а псоми щытепсэлъыхьащ Яныкъуей къуажэм Байсултановым и цIэр зэрихьэу дэт курыт школым есэпымкIэ щекIуэкIа зэпеуэм.
Школ унафэщIхэмрэ дин лэжьакIуэхэмрэ я жэрдэмкIэ екIуэкIа мы зэпеуэм и къалэн нэхъыщхьэу щытар есэпымрэ адрей щIэныгъэхэмрэ лъэныкъуэ куэдкIэ зэрызэпыщIар нэрылъагъу ящыщIауэ, сабий нэхъыбэ есэп дерсхэм дегъэхьэхынырщ. Математикэм цIыхум и гупсысэр зэрызэщIикъуэмрэ мардэ тэмэмым тету зэрипсыхьымрэ тепсэлъыхьащ курыт еджапIэм а дерсымкIэ щезыгъаджэ Элекуевэ Лейлэ.
ЕсэпымкIэ зэпеуа сабийхэм япэ увыпIэр зыубыдар Звёзднэ жылагъуэм щыщ цIыкIухэрщ, етIуанэр бысымхэм къахьащ.
ЗэIущIэр зыхуей хуэзэу къызэзыгъэпэщахэм фIыщIэ хуащIащ Звёзднэм дэт курыт школым и унафэщI Зинченкэ Галинэрэ Яныкъуейм и Iимам Элекуев Хьэсэнрэ. Зэпеуэм щытекIуахэм щIыхь дипломхэр, Iуэхум хэта еджакIуэ къэс саугъэтхэр иратащ.
Шэрэдж Дисэ.
